Akeca-keca kapul men kwamu taruda,
Upu konum kuramu.
Upu kuramudi,
Upu cap,
Allah cap kikiman kuramrei.
Upu cap,
Allah cap,
sun tonpua.
Upuda,
Allah kurure.
Allahdi,
akeca-keca kapul men ketekepra deiamu taruda,
Upu penup ngebo Yesus cap,
Allah cap kikiman kuramreianen,
ataru neitamaida,
Upu penup ngebodi akeca-keca yuma ketekepra deiamu.
Upu penup ngebo,
erdi,
akeca-keca yuma ketekepra deipu.
Ware keca do yuma,
Allahdi ketekepra deipu keca yumada,
Upu penup ngebo,
er pel dopka deiki di akeca-keca yuma ketekepra deipu.
Akwamre keca yala-yala yumada,
Upu penup ngebo er yuk dipapu akeca-keca yuma ketekepra deipu.
Yuk ngebo dipapu tenpu keca peda men ketekepra deipu.
Upu ngebo,
er kuramnga neitamaida,
gam kuna deiyo keca kurure.
Er neitamai kwamu gam kuna deiyo keca deiki di,
tuai nesala sun kunungna kuramya neitamaipu,
Upu ngebodi nimi dipru pumbon dirine deipu.
Dipru dirine kareserur ngeboda,
er Upu tenpu pua.
Tuai nesala yumada,
dipru kunungnaipu kuramengepa,
aneitamaida adirin deiyo ngebodi dirin deriserur dinin,
tuai nesala yumada,
sun dipru nitamai,
kunungnapu kurura cadi,
sun yumadi,
‘Dirin deiyo keca kareserur deiyo ngeboda,
ake’ tenen,
er tep betapra men kael kemnunge.
Pumun taru di,
Allah dokotepu ngebo nun kori yaue.
Angebo er sida Yohanes kuramu.
Yohanes yaua deiyoda,
Allahdi,
‘Dipru Dirin Deiyo ngebo tep,
Yohanesdi lap pepra peteremrepa,
nesala ban-ban yuma gekepmengedi,
adirin deiyo ngebo teka tenepmenga deiki di,
gam kunkameng,’
tenen,
dokotepupa,
Yohanes yaue.
Yohanesda,
nimi dipru neitamai dirin deiyo keca karerur deiyo ngebo men kuramu dinino,
adirin karena deiyo ngebo tep,
‘Dipru kange neitamai dirin karerur deiyo ngebo epnedi,
er tep lap pepra peteremkamne’ tenen,
Yohanes yau.
Nesala ban-ban yuma sun makuna tep,
dirin deiyo keca karena deiyo ngebo,
Tek Sisi Dirin Deiyo Ngebo yankamua cadi,
Yohanesda,
ketenem dina cap,
lap pena cap tep yaue.
Nimi Dipru Dirin Karena Deiyo Ngeboda,
tuai mutu neitamai yana kuramu.
Dipru Dirin Deiyo Ngebodi,
tuai kure keca yumada,
er pel dopka deiki dipu ketekepra deiamu dinin,
teka tenena gum,
tali tuai mutu nesaladi,
‘E,
angebo ake’ tenen,
betapra men kael keami.
Dipru Dirin Karena Deiyo ngebodi,
‘Anesala ne mawa nesala kunkameng,’
teneamu Israel nesala sun damai yana kuramu dinin,
anesaladi kange deipra er tep teka tenepra men dororami.
Er tep,
‘Nun song’ tenen,
tamnapu kurami.
Dinino,
ware mutu nesala do yuma,
Dipru Dirin Deiyo Ngebo,
er si Yesus cap tep,
teka tenepra,
kange deipra dororami nesala yuma tep ngeda,
ila mambul keca kareamu.
Ada,
Allah er nyapu sisa kemdina deiyo keca kareamnga deiki di,
er tep teka tenerami nesala yuma,
Allah er nyapu sisa kemdiramupa,
Allahdi anesala lyeproamu.
Allah er nyapu kemdiramseu pepmasenada,
tali nimidi deipmengepa,
dadeipdanen yakarameng nesala utopu tep gume.
Tonda,
nimi sun kange dipu,
‘Nyapu deipkupe,’
tenerameng utopu kuna deiki di gume.
Tonda nimidi,
‘Nun nerapudi nyapu deirinkamseng,’
teneramenga utopu tep men pepne.
Ange yuma gum dinin,
anesala yumada,
Allahdi sun tep,
‘Ne nyapu kunkamenge,’
tenen,
wepra deiamseua deiki di,
Allah er nyapu sisa kemdiramseue.
Upu penup ngeboda,
nimi nong utopu daudi,
tuai mutu kwerepupa,
nun kan-kan neitamai kikiman kuramepu.
Er pio telep kupra kuramupa,
diramupu.
Er pio telep kuryada,
tali tep gume.
Ada Allah er Mi Sisa tenpu kurur ngeboda,
er pua.
Allah er Mi Sisa kuramudi,
er tek sisi kuna cap,
er tek sisi upu pena cap,
er kange dipu tuai nesala tep bicau tenepra,
pio melimna deiyo keca cap,
angebo deiki weika di kwamu.
Nun Nai Bo Allahdi angebo dokotepseupa,
pio teleppu kuramupa,
diramupu.
Teka tenerami nesala tep,
me dongoramu ngebo Yohanes Pembaptisdi,
nimi dipru neitamai dirin deiyo keca kareserur ngebo tep,
ila upu di peramu.
“Ayanmarpa,
dinmarum ngeboda,
konuma.
Men di er tep uperamsisi.
Ne menmena taru yanamsi dinin,
amenda taru yankamre ngeboda,
ne kapul men deipnei taru,
er konum gam kuramnga cadi,
erda ila mambul ngebo kuredi,
ne deiki tara kurure.
Neda mambul gum ngebo cadi,
erda ne deiki tara kurure.
Neda mambul ngebo gum dinin,
erda ila mambul ngebo kurure.”
Yohanesdi peramu.
Angebo erdi tuai nesala tep,
bicau tenena deiyo keca cap,
melimna cap,
lyemna deiyo keca cap,
weika di er dipru kuramnga deiki di,
telep keca weik kareamseudi,
telep kemdiramseupa,
nun yuma dororamupka deiki di teleppu kunupe.
Erdi pio telep keca kareamseudi,
telep kemdiramseutopu,
ukutaru peda,
tupa kareserure.
Aupu pepmasena deiyoda,
ake.
Ada,
Allahdi,
‘Ukunkamrume,
angeda men kunkamrume,’
pepra deipupa,
Musa gekepudi sekeiamseu mem upu yumada,
Musa deiki di kareamseu.
Dinino,
tek sisi kuna deiyo keca cap,
Allah er kange dipapu nun tep bicau teneseredi,
melipra lyemsere deiyo keca cap,
tuai nesala tep makudana deiyo keca cap,
nimi lyemna deiyo keca yuma capda,
Yesus Kristus deiki dipu kareserure.
Pumun taru di dipra,
ukutaru yuma neitamai di,
nun tuai nesaladi,
Allah er urasin pio men diramupu.
Dinino,
nun nai Allah,
er kuryai kurur ngebo,
er Mi Sisa,
Allah cap tonpua kure ngeboda,
Yesusdi Allah er kure keca katuai dirure.
Yesus er kuramu keca cap,
er upu peramunge cap deiki di,
Allah er kure keca jenek kupra lape peramseue.